Video's: Ouma, student veg terug teen boewe | Maroela Media
Die afgelope week word daar twee video's op sosiale media versprei wat wys hoe twee vroue teruggeveg het toe hulle die slagoffers van misdaad geword het.
In een van die video's wat soos 'n veldbrand op sosiale media versprei kan daar gesien word hoe 'n wit voertuig in die oprit van 'n huis intrek en nog 'n wit voertuig skielik ook ingery kom voordat die hek kan toemaak.
Drie mans spring uit die agterste voertuig en hardloop na die voorste voertuig terwyl hulle met vuurwapens teen die voertuig se ruite tik en die deure probeer oopmaak. Na 'n rukkie sit die bestuurder, 'n vrou, haar voertuig in trurat en pyl op die kapers se motor af en stamp dit.
Die kapers hardloop na hul voertuig en die vrou ry weer vorentoe. Die kapers begin wegry, maar die vrou sit weer haar voertuig in trurat en stamp die kapers se motor in die pad. Dit lyk dan of een van die kapers uit die motor wil klim, maar dié keer ry die vrou vorentoe en stamp die kapers se motor aan die passasierskant.
Die ander video wys hoe 'n jong vrou langs die pad stap en 'n wit Toyota Avanza langs haar stilhou. 'n Man spring dan uit die voertuig en gryp die vrou en probeer haar in die voertuig indwing. Die vrou baklei egter terug en kan daarin slaag om weg te kom.
Die man spring dan terug in die voertuig voordat hulle wegjaag. News24 berig die voorval het in Rembrandt Park, noord van Johannesburg, plaasgevind en dat die 21-jarige vrou van haar kampus huis toe gestap het. Sy het die voorval by die polisie aangemeld.
Knap gedaan dames. Mag di boewe bewus word van julle stille krag!
Nou dit is hoe dit gedoen word. Kalm bly en vinnig dink, wel gedaan dame.
Wees maar versigtig vir Reza – BV daai was n 21jarige student en nie skoolkind nie, hulle "feite" is darm maar baie pap.
Dit is so onaanvaarbaar. Die selfskade waarmee mense hul lewe en eiendom moet verdedig. Om jou eie voertuig tot skroot te verwring net om nog 'n dag langer te oorleef? Die dame se skade is enorm. Die student se veiligheids gevoel verpletter. Dit is te betreur.